Krišs Helmanis

Krišs Helmanis (dzimis  Leverkūzenē, Vācijā) ir latviešu basketbolists, spēlē spēka uzbrucēja un centra pozīcijā. Latvijas basketbola izlases spēlētājs. 2025. gadā pārstāv Slovēnijas klubu Novo Mesto "Krka", kas spēlē ABA Līgā.

K. Helmanis ir bijušā Latvijas izlases basketbolista un trenera Uvja Helmaņa dēls. Viņa brālis Kārlis Helmanis arī ir basketbolists, bet māte Rūta ir basketbolista Artūra Žagara audžumāte. K. Helmanis dzimis Vācijā, kur tajā laikā tēvs spēlēja profesionālā klubā.

 Karjera 
Jaunatnes vecumā trenējies un spēlējis LJBL Basketbola skolas "Rīga" Daugavas sporta nama (DSN) sistēmā, kur viņa treneris bija Raivo Otersons. 2019. gadā devies uz Spāniju, lai trenētos Badalonas "Joventut" sistēmā, kur sākotnēji bija kopā ar citu DSN basketbolistu Robertu Bērziņu. Pieaugušo basketbolā spēlēja komandā C.B. Prat Spānijas pēc spēka trešajā un otrajā līgā. ACB Līgā Badalonas "Joventut" sastāvā piedalījies tikai vienā spēlē, 2021. gada 26. septembrī iznākot laukumā uz 28 sekundēm pret Vitorijas "Saski Baskonia".

2022. gadā K. Helmanis pārcēlās uz Vāciju un pārstāvēja Tībingenes "Tigers" divu sezonu garumā — vispirms otrajā līgā, bet 2023.—2024. gada sezonā Bundeslīgā. Bundeslīgas sezonā viņš guva 5,7 punktus un izcīnīja 4,9 atlēkušās bumbas zem groziem vidēji spēlē, dodoties laukumā 27 spēlēs.

2024. gada vasarā K. Helmanis pievienojās Latvijas-Igaunijas līgas un Latvijas Basketbola līgas klubam "Rīgas Zeļļi". Sezonas gaitā kopā ar "Zeļļiem" viņš izcīnīja sudraba medaļu Latvijas-Igaunijas līgā un bronzu LBL, bet pēc sezonas jūnijā pievienojās Meksikas LNBP līgas klubam Diablos Rojos. Kad rudenī beidzās sezona Meksikā, tika ziņots, ka "Rīgas Zeļļi" ir ieinteresēti atkal piesaistīt K. Helmani, taču viņš parakstīja līgumu ar Slovēnijas klubu Novo Mesto "Krka", kas spēlē ABA līgā.

 Latvijas izlase 
K. Helmanis ir pārstāvējis dažādu vecumu Latvijas jaunatnes izlases. 2019. gadā pārstāvēja Latvijas U-19 izlasi, kas piedalījās Pasaules čempionātā un ieguva 12. vietu.

Kopš 2023. gada viņš ir pieaugušo Latvijas basketbola izlases spēlētājs.

 Atsauces 

 Ārējās saites 

Kategorija:2002. gadā dzimušie
Kategorija:Latvijas basketbolisti
Kategorija:Spēka uzbrucēji
Kategorija:Basketbola centri